R. Fico, predseda vlády SR: (2007-10-25):
Vláda Slovenskej republiky za posledných 15 mesiacov aktívne nevyhľadávala žiadne kauzy z obdobia rokov 1998 až 2006 a vychádza zo základného predpokladu, že orgány činné v trestnom konaní budú konať ex offo, teda z úradnej povinnosti, ak zistia skutočnosti nasvedčujúce tomu, že bol spáchaný trestný čin. Ak by sa vláda správala opačne vzhľadom na počet škandálov a podozrení typických pre dve predchádzajúce volebné obdobia, nerobila by nič iné, len vykonávala kontroly a ich výsledky predkladala na príslušné miesta. Dá sa pripustiť, že prvú výnimku z tohto pravidla urobila vláda Slovenskej republiky včera, keď sa na svojom rokovaní začala zaoberať mimoriadne zaujímavým a rozsiahlym čítaním pod názvom Správa o výsledkoch preverenia činnosti spoločnosti Veriteľ, a. s. za celé obdobie jej existencie, teda roky 2003 – 2006. Nejde však o žiadnu čiernu knihu, ale dôslednú analýzu, čo sa to vlastne dialo v štátnej akciovej spoločnosti Veriteľ v uvedených rokoch a ako bolo naložené s disponibilnými zdrojmi tejto akciovej spoločnosti v celkovom objeme 20 mld. 134 mil. Sk, v štátnej akciovej spoločnosti zriadenej v júni 2003 a určenej realizovať projekt oddlženia zdravotníckych zariadení a zdravotných poisťovní. Vážené dámy a páni, vždy som uznával sväté právo opozície nastavovať vláde zrkadlo a kontrolovať jej činnosť. Realizácia práva opozície bezhlavo kritizovať a pranierovať musí mať však aj svoj morálny základ. Dúfam, že je dostatočne jasné, prečo mnohí súčasní predstavitelia vládnej koalície, vrátane mňa, vôbec nereagujú na kritiku niektorých predstaviteľov súčasnej opozície. Ak si niekto prečíta Správu o výsledkoch preverenia činnosti spoločnosti Veriteľ, nemôže nijako inak, len mlčaním obísť vystúpenia ľudí, ktorí by za to, čo sa dialo vo Veriteľovi, mali sedieť niekde inde, len nie v opozičných laviciach. Odpoveď na položenú otázku a svedectvo faktov poukazujú na gazdovanie s peniazmi náš všetkých predchádzajúcou vládou, terajšou opozíciou, a to v nebývalom rozsahu. Je zarážajúce, že 20 mld. disponibilných zdrojov pretieklo za necelé tri roky existencie spoločnosti cez 13 účtov používaných spoločnosťou Veriteľ. Finančné prostriedky boli aj niekoľkokrát denne prevádzané medzi jednotlivými účtami spoločnosti, čím sa peňažné toky stali absolútne neprehľadné. Na takýto systém netransparentnosti pri nakladaní s 13 účtami v bankových operáciách by mohla byť hrdá aj firma z podsvetia alebo iného kriminálneho prostredia. Vážené dámy, vážení páni, opakujem 13 účtov za účelom zahmlievania pohybu prostriedkov z verejných zdrojov. Pritom v dochovanej evidencii úplne chýba napríklad výpis z jedného účtu za roky 2004 a 2005, už ani nehovoriac o nezabezpečení základných povinností obchodnej spoločnosti vyžadovaných zákonom v podobe účtovníctva, výkazníctva a ďalších náležitostí. Nie je nehoráznosť, že spoločnosť, ktorá dostane 20 mld. Sk, sa správa horšie ako nejaká garážová firma? Spoločnosť Veriteľ, a. s. neposkytovala pravidelne mesačne písomné informácie Ministerstvu financií Slovenskej republiky o poskytnutých finančných prostriedkoch, nebolo preukázané ich použitie, vecné plnenie účelu a realizácia formou finančných výkazov tak, ako bolo zmluvne dohodnuté. Doklady postúpené Veriteľom na Všeobecnú zdravotnú poisťovňu za záväzky Perspektívy voči poskytovateľom zdravotnej starostlivosti sú neúplné a nie sú potvrdené konkurzným správcom. V procese poskytovania verejných zdrojov formou návratných finančných výpomocí a dotácií dochádzalo k mnohonásobným zmenám ich účelového použitia, čím sa použitie týchto štátnych finančných aktív postupne stalo absolútne neprehľadné. Dokonca aj organizácia INEKO, skôr naklonená ako oponujúca vtedajšej vláde, už v roku 2003 uviedla v hodnotení ekonomických a sociálnych opatrení v oblasti oddlžovania zdravotníckych zariadení nasledovný komentár hodnotiacej komisie: „Kritika sa ozvala najmä v súvislosti s nízkou transparentnosťou pri vzniku štátnej akciovej spoločnosti Veriteľ a chaotickou mediálnou komunikáciou ministerstiev zdravotníctva a financií. Na verejnosť sa dostalo pomerne málo informácií o reálnej činnosti Veriteľa a nákladoch na oddlžovanie. Podľa odborníkov je nevyhnutné, aby tento proces, ak chce byť úspešný, bol pod veľkou a neustálou kontrolou verejnosti, médií a mimovládnych organizácií. Treba zverejniť všetky informácie, aby sa predišlo podozreniam a netransparentnosti.“ Samozrejme, nič takéto sa nestalo. Keďže kapitalizácia pohľadávok z návratných finančných výpomocí vo výške 2,2 mld. a 2,88 mld. Sk v čase schválenia vládou Slovenskej republiky nebola v súlade s platnou legislatívou, vy, páni z opozície, ste si pomohli účelovou zmenou zákona a pomenili ste vloženie týchto pohľadávok do základného imania spoločnosti Veriteľ až po nadobudnutí účinnosti zákona o rozpočtových pravidlách verejnej správy a novely zákona o správe majetku štátu, v ktorých boli ustanovenia príslušných paragrafov prispôsobené požiadavkám projektu oddlženia. V procese oddlžovania dochádzalo k duplicitnému uhrádzaniu faktúr, ktoré boli jednotlivými veriteľmi uplatňované u Veriteľa a následne opakovane uhradené zdravotníckymi zariadeniami. Veriteľ uplatňoval nerovnaké podmienky pri oddlžovaní subjektov tým, že niektorým uhrádzal iba istinu a iným aj príslušenstvo. Mohol by som pokračovať naozaj vo výpočte obrovského množstva prešľapov a porušení platných zákonov a rôznych nezrovnalostí v hospodárení spoločnosti, v rôznych dodávateľských faktúrach, v účtovníctve a v účtovných výkazoch, či pri archivácii dokumentácie spoločnosti. Z celkovej sumy viac ako 20 mld. korún sa však niekto poriadne nabalil. Mnohí. V správe nie je o nich veľa zmienky. Sú tu ale údaje o tých, ktorí mali funkčne toto oddlženie zabezpečiť. Nezabezpečili. Namiesto toho zabezpečili samých seba a to veľmi dobre. Posúďte niekoľko údajov o vysoko nadštandardnom odmeňovaní členov napríklad predstavenstva v tejto spoločnosti, ktorá nebola podnikateľským subjektom, to podčiarkujem, ale bola to spoločnosť, ktorá mala oddlžovať zdravotníctvo a mala k dispozícii viac ako 20 mld. korún. V celej spoločnosti pracovalo počas obdobia troch rokov 46 ľudí, len 46. Ich hrubé mzdy za celé obdobie činnosti však dosiahli výšku 56 mil. Sk, z toho odmeny vo výške boli viac ako 30 mil. Sk. Predstavenstvo spoločnosti tvorili počas celého obdobia len traja ľudia, traja zamestnanci. A teraz dobre počúvajte. Priemerná hrubá mzda na jedného člena predstavenstva spoločnosti Veriteľ za necelé tri roky bola 7 mil. 223 760 Sk. Priemerná hrubá mzda krásne stúpla, ako sa blížilo obdobie, keď už išlo k likvidácii tejto spoločnosti. Napríklad v mesiaci v roku 2005 bola priemerná hrubá mzda na jedného člena predstavenstva 141 000 korún a priemerná hrubá mzda v roku 2006 v mesiaci, keď už Veriteľ skončil, bola 875 370 priemerná mesačná mzda. Priemerná odmena napríklad za jeden mesiac v roku 2006 bola 622 000, čiže okrem hrubej mzdy ešte bola odmena 622. Mohol by som pokračovať v ďalších číslach, ale myslím si, že je evidentné, o čom teraz hovorím. Je zbytočné uvádzať, vážené dámy a páni, nič nehovoriace mená takto vynikajúco odmenených členov predstavenstva, ktorí sú nakoniec na webovej stránke Obchodného registra. Týchto členov predstavenstva, ktorí napriek tomu, že ich mená málo, resp. nič nehovoria o ich manažérskych skúsenostiach, však dostali od predchádzajúcej vlády k dispozícii na rozdanie 20 mld. Sk. Dozerať na hospodárenie s týmito peniazmi ale mali ľudia z Dozornej rady Veriteľa. A títo ľudia už boli podstatne známejšie osoby. Tu sú aspoň tí najznámejší, dovoľte, aby som niektoré mená verejne pomenoval. Pán Podstránsky, štátny tajomník ministerstva financií, pani Červenáková, vedúca služobného úradu na ministerstve financií, jedna, môžem povedať, z najbližších spolupracovníkov bývalého ministra financií. Pán Pažitný, blízky ministrovi Zajacovi a v skvelej zostave nechýbal ako obyčajne pán advokát Valko. No kde ten nakoniec nebol? Však prakticky vo všetkých spoločnostiach sa ukázal a keby sme sa dnes pozreli na mnohé veci z minulosti, asi by sme sa veľmi dobre zabávali. Záverom spomeniem ešte niekoľko pozoruhodných skutočností, ktoré súvisia s ukončením činnosti spoločnosti Veriteľ likvidáciou. Počúvajte tie dátumy: spoločnosť vstúpila do likvidácie dňa 1. februára 2006, likvidácia ukončená 15. júna 2006, aký zaujímavý dátum, a z Obchodného registra bola vymazaná 8. júla 2006. Medzitým sa postrácala kopa papierov, dokladov, uviedol som, že neexistujú záznamy z vedenia účtov. Na základe skutočností uvedených v citovanej správe boli dňa 18. augusta 2007 zaslané na Okresné riaditeľstvo Policajného zboru v Bratislave oznámenia o podozrení zo spáchania trestného činu skresľovania údajov hospodárskej a obchodnej evidencie, podozrenia zo spáchania trestného činu porušovania povinností pri správe cudzieho majetku, poškodzovania Veriteľa a zvýhodňovania Veriteľa a marenia konkurzného konania. Budú podniknuté aj ďalšie kroky, pretože nie je možné, ak sa niekto zaoberá otázkou nakladania so štátnymi prostriedkami, aby sa takto hazardovalo s 20 mld. korún, ktoré sa síce použili, ale nikomu vôbec nepomohli. Ďakujem pekne. (Potlesk.)